Maksimiro stadionas

Maksimiro stadionas (kroat. Stadion Maksimir) – daugiafunkcinis stadionas Zabrebe, Kroatijoje, pietiniame Maksimiro mikrorajono pakraštyje. Didžiausias šalies stadionas, juo kaip namų arena naudojasi Zagrebo „Dinamo“ ir „Lokomotiva“ futbolo komandos. Stadione koncertavo „U2“, David Bowie, Bijelo Dugme, Marko Perković Thompson, Bon Jovi ir kiti atlikėjai. Istorija Pirmasis stadionas sklype atidarytas 1912 m. gegužės 5 d., tuomet jame buvo viena paprasta tribūna. 1941 m. gegužę maištaujantis jaunimas jį sudegino. Dabartinių konstrukcijų stadionas pradėtas konstruoti po II pasaulinio karo, jį projektavo Vladimir Turina, Azadi stadiono Teherane architektas. 1952 m. kompleksas buvo perleistas Zagrebo „Dinamo“ klubui (čia žaidžia nuo 1948 m.), kuris finansavo tolesnę plėtrą. Statytas etapais dėl lėšų trūkumo – vakarinės tribūnos plėtra buvo užbaigta tiktai 1955 m., kiek vėliau ir šiaurinė tribūna, rytinė – 1964 m., pietinė – 1969 m., jau po architekto mirties. Išskyrus šiaurinę, naujos tribūnos buvo konstruojamos už stadioną supusių terasų, sudariusių apatinį lygmenį. Stadionas naudotas 1976 m. Europos futbolo čempionato metu (2 rungtynės). 1992 m. trūkstant lėšų jį tvarkyti sugrąžintas miestui. 1997–1999 m. buvo kapitaliai renovuotas, perstatyta šiaurinė tribūna, nugriautos terasos, vietų skaičius pasiekė 38 079. Darbai nutrūko, visas projektas nebuvo įgyvendintas. Maksimiro stadione Kroatijos vyrų futbolo rinktinė nebuvo pralaimėjusi daugiau nei 30 tarptautinių rungtynių iš eilės iki 2008 m. rugsėjo 10 d., kai Anglijos vyrų futbolo rinktinė nugalėjo šeimininkus 4–1. Rungtynės Galerija Šaltiniai